b"\n_START_ARTICLE_\nMinggatu\n_START_SECTION_\nBiografia\n_START_PARAGRAPH_\nMinggatu nasqu\xc3\xa9 a la Bandera blanca (actualment a la Lliga de Xilin Gol, Mong\xc3\xb2lia Interior) durant l'Imperi Qing. Era membre del clan Sharaid. El seu nom apareix per primera vegada als registres oficials xinesos l'any 1713, com a shengyuan (estudiant becat per l'estat) de la comitiva de l'Emperador Kangxi pel Departament Imperial d'Astronomia. Hi treball\xc3\xa0 conjuntament amb els missioners jesu\xc3\xaftes encarregats de la reforma del calendari. Participar tamb\xc3\xa9 en les trasques d'edici\xc3\xb3 i recopilaci\xc3\xb3 de tres llibres mestres d'astronomia i s'un\xc3\xad a l'equip de mesures d'\xc3\xa0rea de la Xina._NEWLINE_Del 1724 al 1759 treball\xc3\xa0 a l'Observatori Imperial. Particip\xc3\xa0 en l'esborrany i l'edici\xc3\xb3 del calendari i en l'estudi de l'esfera armil\xc2\xb7lar._NEWLINE_El seu treball seminal The Quick Method for Obtaining the Precise Ratio of Division of a Circle (xin\xc3\xa8s tradicional i simplificat:\xe5\x89\xb2\xe5\x9c\x9c\xe5\xaf\x86\xe7\x8e\x87\xe6\x8d\xb7\xe6\xb3\x95,\xc2\xa0pinyin: G\xc4\x93 hu\xc3\xa1n m\xc3\xac l\xc7\x9c ji\xc3\xa9 f\xc7\x8e), que fou completat de manera p\xc3\xb2stuma pel seu fill Mingshin i alguns dels seus deixebles (entre ells el seu alumne m\xc3\xa9s capacitat, Chen Jihin, i un intendent del ministre d'economia, Zhang), fou una contribuci\xc3\xb3 molt significativa al desenvolupament de les matem\xc3\xa0tiques a la Xina._NEWLINE_Fou la primera persona a la Xina en calcular s\xc3\xa8ries infinites (les Expansions de funcions trigonom\xc3\xa8triques en s\xc3\xa8ries infinites de Minggatu) i obtingu\xc3\xa9 m\xc3\xa9s de 10 f\xc3\xb3rmules. En la d\xc3\xa8cada de 1730 establ\xc3\xad i us\xc3\xa0 per primera vegada a la hist\xc3\xb2ria el que posteriorment es conegu\xc3\xa9 com a nombres de Catalan. La influ\xc3\xa8ncia dels missioners jesu\xc3\xaftes queda manifesta per la gran quantitat de traces de les matem\xc3\xa0tiques europees en els seus treballs, incloent-hi l'\xc3\xbas de nocions euclidianes en fraccions cont\xc3\xadnues, sumes, restes, multiplicacions, divisions de s\xc3\xa8ries, el teorema del binomi i reversions de s\xc3\xa8ries, entre d'altres. Entre els treballs m\xc3\xa9s remarcables de Minggatu hi ha les expansions en s\xc3\xa8ries per funcions trigonom\xc3\xa8triques i logar\xc3\xadtmiques, apreheses algebraicament i inductivament sense l'ajuda del c\xc3\xa0lcul diferencial i integral._NEWLINE_En 1742 particip\xc3\xa0 en la revisi\xc3\xb3 del Compendi d'astronomia observacional i computacional. En 1756 particip\xc3\xa0 en la inspecci\xc3\xb3 del Khanat de Dzungar (reanomenat Xinjiang), que s'incorpor\xc3\xa0 a l'Imperi Qing de la m\xc3\xa0 de l'Emperador Qianlong. Fou gr\xc3\xa0cies a les seves inspeccions geogr\xc3\xa0fiques a Xinjiang que s'acab\xc3\xa0 l'Atles Complet de l'Imperi (el primer atles de la Xina fet amb m\xc3\xa8todes cient\xc3\xadfics)._NEWLINE_Entre el 1760 i el 1763, poc abans de la seva mort, fou administrador del Departament Imperial d'Astronomia.\n_START_SECTION_\nReconeixement p\xc3\xb2stum\n_START_PARAGRAPH_\nEn 1910, el matem\xc3\xa0tic japon\xc3\xa8s Yoshio Mikami mencion\xc3\xa0 que Minggatu fou el primer xin\xc3\xa8s en entrar al camp dels m\xc3\xa8todes de recerca anal\xc3\xadtics._NEWLINE_El matem\xc3\xa0tic Peter J. Larcombe, de la Universitat Derby, va publicar l'any 1999 7 treballs sobre els texts de Minggatu, incloent-hi els est\xc3\xadmuls del missioner, matem\xc3\xa0tic, enginyer i ge\xc3\xb2graf jesu\xc3\xafta Pierre Jartoux, qui port\xc3\xa0 a la Xina el coneixement sobre tres s\xc3\xa8ries infinites a comen\xc3\xa7aments del segle\xc2\xa0xviii._NEWLINE_El 26 de maig de 2002 el planeta menor 28242 fou batejat en honor de Minggatu com a 28242 Mingantu."